**POROČILO O IZMENJAVI V KÖBENHAVNU V DRUGEM SEMESTRU 2023**

**Kako ste bili zadovoljni z izmenjavo in zakaj?**

Izmenjavo sem opravljana v Köbenhavnu na University College Copenhagen. Z izmenjavo sem izjemno zadovoljna. Mesto je bilo prekrasno in prav tako ljudje na Danskem, ki so zelo prijazni in odprti. Tudi sama univerza je kvalitetna in mi je v teh petih mesecih prinesla veliko kvalitetnega znanja, ki mi bo še kako pomagalo na moji bodoči študijski poti. To je bila neprecenljiva izkušnja, ki mi bo za vedno ostala v lepem spominu.

**Ste imeli redna predavanja v angleščini ali samo občasne konzultacije?**

V prvem modulu od februarja do aprila smo imeli redna predavanja vsak dan po 3 ure, razen ob petkih smo imeli večinoma prosto ali pa smo imeli razne »workshope«, kjer smo včasih tudi delali jogo. Vsaj enkrat na teden smo imeli tudi terensko delo, kjer smo obiskovali razne organizacije, ki predvsem sodelujejo z »ranljivimi mladimi«, kar je bila tudi tema prvega modula. V drugem modulu od sredine aprila do konca junija smo imeli tako predavanja kot tudi konzultacije, saj smo morali skupaj z danskimi študenti narediti projekt na temo »Human trafficking.« V tem modulu je bilo veliko skupinskega in samostojnega dela. Vse je potekalo v angleščini.

**Kako bi ocenili kakovost študija?**

Študij na Danskem je zelo kakovosten, kar sem tudi sama lahko izkusila. Na naših predavanjih profesorji nikoli niso le predavali po njihovih ppt predstavitvah, vendar so nas dijake vključevali v proces učenja, tako da je večino predavanj potekalo kot v nekakšnem dialogu. Tako je bilo vedno zelo zanimivo, hkrati pa so se tudi profesorji učili od nas. Predvsem je veliko tudi sprotnega branja člankov, ki so bili včasih kar zahtevni. V obeh modulih smo imeli ustni izpit, sploh v drugem modulu je bila velika posebnost izpit nasprotujočih si skupin (projektna skupina in »opponent« skupina), kar je bila zame predvsem nova izkušnja.

**Kakšni so bili profesorji? Bi kateri predmet/profesorja posebej pohvalili/skritizirali?**

Pohvalila bi prav vse profesorje, ki so me imeli tako v prvem kot v drugem modulu. Bili so zares izjemni, strokovni in empatični. Znajo se tudi »pohecati« in s študenti vzpostaviti prijateljski odnos.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Že pred odhodom na Dansko sem bila opozorjena, da so cene tam precej visoke. Sama moram reči, da glede na njihov standard življenja cene v primerjavi s Slovenijo še niso tako zelo visoke. Hrano sem si jaz napogosteje kuhala doma, nakupovala pa sem v Lidlu, kjer so cene primerljive z našim, in pa v COOP 365, kar je pri njih bolj cenovno ugodna trgovina. Pijača in hrana v mestu znata biti kar dragi, vendar imajo tudi študentske bare, kjer se najdejo stvari bolj poceni. Sama sem se vedno vozila s kolesom, za katero sem na mesec dajala 24 evrov. Karta za javni promet je okoli 60 evrov na mesec. Meni je namestitev uredila univerza, in sicer v privat hiši z najemodajalko. Tam sem imela svojo sobo in svojo kuhinjo, delila sem si le kopalnico. Za namestitev sem dajala okoli 560 evrov na mesec, kar je bilo v primerjavi s študentskimi domovi, ki so tam tudi čez 1000 evrov, ugodno. Tako da sem s štipendijo pokrila celotno nejmnino, za ostalo pa sem večinoma uporabljala svoje prihranke.

**Je ustanova velika? Sprejme veliko tujih študentov?**

Ustanova je velika, rekla bi da za dve Fakulteti za socialno delo. Kampus za socialno delo se nahaja v stari stavbi z veliko zgodovine, se pa z drugim letom selijo na modernejšo lokacijo. Koliko točno tujih študentov sprejmejo, nimam podatka, saj imajo na fakulteti več smeri in pa tudi tri kampuse. V mojem razredu nas je bilo skupaj 13 tujih študentov.

**Kakšne so možnosti za druženje z domačimi in tujimi študenti?**

S tujimi študenti se spoznaš že v prvem tednu na »welcome weeku«, kjer smo imeli skupaj uvodna predavanja o univerzi in o mestu ter razne spoznavne igre. S tujimi študenti sem jaz imela veliko možnosti za druženje, saj sem bila v razredu z njimi tako v prvem kot v drugem modulu. Sploh v drugem modulu, kjer smo po skupinah morali izdelati projekt skupaj z danskimi študenti. Se pa zunaj univerze nismo toliko srečevali.

**Kakšno je mesto?**

Mesto ni dosti večje od Ljubljane, tako da od ene do do druge lokacije s kolesom prideš v 15 minutah. Povsod je veliko parkov in zelenja, ter mesto je obdano z morjem tako da je tudi veliko priložnosti za odhod na plažo, predvsem v toplejših mesecih. V Köbenhavnu vsi kolesarijo, tako da so včasih na kolesarskih stezah večje kolone kot na cestah za avte, vendar so kolesarji zelo strpni in se tudi držijo pravil, ki jih imajo, kar omogoča dobro pretočnost prometa. V mestu je veliko priložnosti za druženje, sploh ko posveti sonce, imajo vsi piknike v parkih, kjer igrajo razne družabne igre in je mesto predvsem bolj živahno.

**Kako je bilo poskrbljeno za obšolske dejavnosti?**

Univerza nas je redno obveščala o morebitnih obšolskih dejavnostih. Lahko si šel na ogled raznih znamenitosti v mestu, na vožnjo z ladjico, prezkušanje danske hrane... Tako da je za druženje izven šole tudi poskrbljeno.

**Kaj priporočate študentom, ki nameravajo iti na študij tja?**

Imejte s sabo nekaj prihrankov, da boste lahko čimveč videli. Pojdite tja z odprtimi očmi, pripravljeni naučiti se nekaj novega in recite stvarem JA! Pa ne pozabite na kakšno palerino in dežne škornje, dežnik tam zaradi vetra ne pride v poštev!

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Ja, petriczoya@gmail.com